
a Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőket megillető illetménykiegészítés mértékéről
Budapest Főváros Önkormányzat Közgyűlése a közszolgálati tisztviselőkről szóló 2011. évi CXCIX. törvény 234. § (3), (4), (6) bekezdéseiben kapott felhatalmazás alapján, az Alaptörvény 32. cikk a) pontjában meghatározott feladatkörében eljárva a következőket rendeli el:
1. § E rendelet hatálya a Főpolgármesteri Hivatalban és a Fővárosi Önkormányzati Rendészeti Igazgatóságnál foglalkoztatott köztisztviselőkre terjed ki.


2. § (1) A Főpolgármesteri Hivatal köztisztviselője 2018. évben
a) felsőfokú iskolai végzettség esetén alapilletménye 40%-ának,
b) érettségi végzettség esetén alapilletménye 20%-ának
megfelelő illetménykiegészítésre jogosult.

(2) A Fővárosi Önkormányzati Rendészeti Igazgatóság köztisztviselője 2018. évben
a) felsőfokú iskolai végzettség esetén alapilletménye 40%-ának,
b) érettségi végzettség esetén alapilletménye 20%-ának
megfelelő illetménykiegészítésre jogosult.

3. § Ez a rendelet 2018. január 1. napján lép hatályba.
4. §  Hatályát veszti a Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőket megillető illetménykiegészítés mértékéről szóló 37/2016. (XI.15.) Főv. Kgy. rendelet.

I N D O K O L Á S

Általános indokolás

A 37/2016. (XI.15.) Főv. Kgy. rendelet meghatározta a Főpolgármesteri Hivatalban és a Fővárosi Önkormányzat Rendészeti Igazgatóságánál foglalkoztatott köztisztviselők részére 2017. évben megállapított illetménykiegészítés mértékét. 
A közszolgálati tisztviselőkről szóló 2011. évi CXCIX. törvény (Kttv.) 234. § (3)-(4) és (6) bekezdései alapján a felsőfokú-, és az érettségi végzettségű köztisztviselők részére adható illetménykiegészítést tárgyévre a Fővárosi Közgyűlés rendelete állapítja meg. 
Ezen törvényi rendelkezésre figyelemmel a Fővárosi Közgyűlésnek a rendeletben foglalt tárgykört 2018. évben is szabályoznia kell, ezért az időbeli hatály átvezetésével új önkormányzati rendeletet alkot. Egyidejűleg, a jogalkotásról szóló 2010. évi CXXX. törvény 12. §-a alapján hatályon kívül helyezi a Főpolgármesteri Hivatalban és a Fővárosi Önkormányzati Rendészeti Igazgatóságnál dolgozó köztisztviselőket megillető illetménykiegészítés mértékéről szóló 37/2016. (XI.15.) Főv. Kgy. rendeletet.

Részletes indokolás
az 1. §-hoz
A rendelet személyi hatályát határozza meg.
a 2. §-hoz
A Főpolgármesteri Hivatal és a Fővárosi Önkormányzati Rendészeti Igazgatóság felsőfokú és érettségi végzettségű köztisztviselői tekintetében állapítja meg az illetménykiegészítés mértékét 2018. évre.
a 3. §-hoz
A rendelet hatálybalépéséről rendelkezik.

a 4. §-hoz
A korábban e tárgykört szabályozó rendelet hatályon kívül helyezéséről rendelkezik.

